Wara t-terremot Haiti issa jinsab mhedded minn tempesta tropikali Ġewwa Haiti kompliet għaddejja l-ħidma ma taqta' xejn bil-għan li jinstabu iktar persuni ħajjin taħt it-tifrik ikkawżat mit-terremot qawwi li laqat lill-pajjiż nhar is-Sibt li għadda. Il-ħidma intensifikat ħafna l-aħħar sigħat u dan hekk kif dan il-pajjiż qiegħed ukoll jintlaqat minn tempesta tropikali. Minn tal-inqas 1,419-il persuna tilfu ħajjithom fit-terremot li mmarka saħħa ta' 7.2. Apparti hekk 6,900 persuna oħra sofew ġrieħi filwaqt li hemm numru ta' persuni oħrajn li għadhom irrapportati nieqsa. Il-ħidma qiegħda ssir iktar diffiċli hekk kif it-tempesta tropikali Grace bdiet taħkem lil dan il-pajjiż u din mistennija li twassal għal ammont kbir ta' xita li tista' twassal għal għargħar u valangi fiż-żoni l-iktar milquta. It-toroq li diġà ġarrbu ħsarat estensivi fit-terremot, issa jistgħu jsiru iktar inaċċessibbli minħabba x-xita u l-valangi. Dan kollu qiegħed jagħmilha iktar diffiċli għall-ħaddiema tas-salvataġġ biex iwasslu l-provvisti lill-persuni l-iktar milquta. Apparti l-kriżi kkawżata mid-diżast­ri naturali, dan il-pajjiż qiegħ­ed jaffaċċja wkoll kriżi politika wara l-assassinju tal-President ix-xahar li għadda. L-għaqdiet umanitarji qalu li għadd ta' persuni għandhom bżonn b'urġenza ilma nadif u saqaf fuq rashom. Kien irrapportat li 30,000 persuna spiċċaw bla dar.